M. Číž, podpredseda NR SR: (2008-06-25):
Takže skôr aj so súhlasom vážených kolegov by som chcel adresovať niektoré slová iba verejnosti a tie slová spočívajú v tom, že poslanecký klub strany SMER sa veľmi podrobne zaoberal situáciou a nezistil žiadny relevantný dôvod, pre ktorý by bolo potrebné akýmkoľvek spôsobom postupovať voči ministrovi vlády Roberta Fica pánovi ministrovi Počiatkovi. Náš klub považuje dôveryhodnosť strany za jednu z najdôležitejších vecí a, samozrejme, chcem verejnosti zároveň oznámiť, že sme pripravení a nesieme za takéto vyhlásenie zodpovednosť. Pán Štefanec bol navrhovateľ, predviedol sa skutočne s brilantným úvodom. Pán Štefanec, iba malú poznámku, každé vaše vyjadrenie o tom, že niekto má alebo nemá morálne oprávnenie na výkon verejnej funkcie či prípadne výpočet nejakých etických vlastností, ktoré ste tu predviedli – čestnosť, dôveryhodnosť, povinnosť chrániť verejný záujem, neviem, či si uvedomujete, ale to je automaticky verejná obžaloba vlády Mikuláša Dzurindu, ktorý tu medzi nami sedí, iskrí, perlí a ukazuje a demonštruje hĺbku svojho nezdiskreditovaného charakteru. Pán Dzurinda, vy ste jeden z najnedôveryhodnejších politikov v tomto štáte a už ani nie je potrebné, aby som ja v mene klubu tu vyratúval mieru vašej dôveryhodnosti, čo všetko ste stihli napáchať aj s pánom Miklošom v predchádzajúcom období, rozpredaj národného bohatstva, myslím, že stačí pripomenúť. Rešpektujem váš blazeovaný úsmev, pán Mikloš, ja to cítim dodnes ako vlastizradu, a napriek tomu, že nie som krvilačný, ja želám každému šťastie, ma veľmi mrzí, že náš právny a súdny systém je bezbranný voči konaniam, ktoré ste vykonali Slovenskej republike, a pokračujete v tom neustále. Nevidím v tom ani česť, odbornosť, úprimný záujem niečo riešiť, dokonca nechápem, že či vás baví prežívať týmto spôsobom váš život. Strácame život tým, že vedieme úplne nezmyselné diskusie, kde na zdravie alebo na svoje vlastné zdravie prisahám, že veľmi dobre viete, že tu robíte iba marketingové divadlo. A zneužívate na to priestor, ktorý by pre slovenskú verejnosť mal byť najposvätnejší, parlament. Tu sa demonštruje náš charakter, nás všetkých, nielen vás. Tu všetci ukazujeme, ako hľadáme pravdu, o čo nám vlastne ide, akými hodnotami skutočne disponujeme. Tento nezmyselný návrh, kde ste porušili elementárne pravidlá kolegiálnosti, korektnosti jednaní v parlamente, predseda parlamentu o tom rozprával. Vy, ktorí ste srdcervúco vysvetľovali, prečo nemôže pokračovať schôdza, lebo máte programy, ja neviem čo všetko, tento týždeň, vzápätí ste napriek tomu, že sme vám bez problémov a veľkoryso schválili váš návrh, že nech teda Národná banka čosi prerokuje a nech sa to dostane do Národnej rady. Napriek tomu ste sem došli, pevne verím, pán Brocka, pre Kristove rany, stá miliardy, stá miliardy korún tu odchádzali, vy bezostyšne sa sem postavíte a staviate oproti vašim nehoráznostiam nejakú kauzu postelí, kde ministerka dala peniaze, ktoré zo zákona náležali na to, aby, a pritom preukázateľne boli použité pre bezvládnych ľudí na lôžkach. Vy máte elementárne svedomie, pán kolega Brocka? Veľmi silne o tom pochybujem. Tie nezmysly, ktoré sa tu objavujú, pán podpredseda Hort sa postaví a nebol by žiadny problém a my by sme rokovali v piatok a v noci a neviem čo všetko. Veď sama podstata tohto vyhlásenia v elementárnych kontextoch dva-tri mesiace dozadu ukazuje tiež veľmi zvláštne, o čom je politika aj pána Horta v danom prípade. Ale o kom všetkom mám ešte rozprávať? Guvernér, pán Brocka tuším týmto perlil, veď guvernér, nie, nie, pán navrhovateľ, pardon, aby som vám nezobral tento nesmierne dôležitý primát, pán guvernér predsa nepovedal, že nedošlo k úniku informácií. A ktorý guvernér môže povedať, že nedošlo k úniku informácií absolútne, pán Štefanec? Veď platí elementárna logika, nemajte verejnosť ako za hlupákov, je to nezmysel. Pán guvernér môže povedať to, že nie sú mu známe žiadne dôvody alebo žiadne okolnosti, ktoré by nasvedčovali, že došlo k úniku. To je logické. To, čo ste nám tu rozprávali v niektorej faktickej poznámke, naznačuje, že nejde o korektnú a serióznu diskusiu, nejde o hľadanie nejakých východísk. Už samotná konštrukcia, pán Mikloš sa postaví a povie, a vy s veľkou chuťou ako rád s ním spolupracujete, že vlastne vzniklo tu podozrenie. Jediný, kto tu vyslovil podozrenie na Slovensku, ste vy, pán Mikloš. A veľmi zaujímavo, a gratulujem vám, táto konštrukcia vám napadla zhodou okolností deň pred prerokovaním kauzy Veriteľ, kde išlo o skutočné miliardy... (Potlesk.) Ale išlo o miliardy z verejných peňazí, nešlo o fiktívne škody, kde ani sa nedá preukázať, že vy to, čo ste navrhli, akože je kauza a dôvodné podozrenie, kde sme doteraz čakali, v čom to dôvodné podozrenie okrem vašej konštrukcie je, pán Mikloš, nedočkali sme sa. Medzitým ale vyšli veľmi závažné skutočnosti od guvernéra Národnej banky. Dneska tu už počúvame aj z európskych inštitúcií o tom, ako sa oné kurzy, ako sa tá parita tvorila, pán Mikloš. A je jednoznačné, že súvis nie je žiadny. História a osud, náhoda vám prihrala akurát to, že sa vám podarilo zneužiť, isteže nie je celkom domyslené a vôbec sme predovšetkým náš spôsob politiky, ktorý vediete, nedomyslené konanie pána Počiatka, ktorý ako úspešný podnikateľ bol riaditeľom TELENOR-u, to je veľmi vážená nórska firma, iste o tom niečo viete, sa, prirodzene, stretával s podnikateľmi, mal svoje konania a mal aj nedostatok politických skúseností, lebo nedocenil, čoho všetkého sa môže od vás, pán Mikloš, napríklad od pána Dzurindu dočkať vo väzbe na to, aby ste sa snažili krvopotným spôsobom dokázať, že tak beznádejne diskreditovaní, ako ste vy, aby sme sa stali aj my. Ale my to nedovolíme, pán Dzurinda, a budeme sa veľmi snažiť, aby sa vám tieto vaše tvrdenia, a tam sa ani veľmi netreba snažiť. Problém je, že v čestnej a korektnej diskusii by sme si veľmi radi vymenili názory, ale žiadna čestná ani korektná diskusiu ani v náznaku tu neprebieha. Prebieha tu festival neuveriteľného farizejstva. A ešte som zvedavý, čoho sa všetkého dočkáme, pretože ešte tí najradikálnejší, takí tí tzv. bojovníci, nevystúpili, už sa teším, kde to znovu, a čakám, keď znovu začneme hovoriť o Bieloruskách, o Kubách, o neviem, o Chávézovi (potlesk), čo dokumentuje, že skutočne intelekt vo vašich radoch nespí, vážení kolegovia, a je neustále na stráži a neustále produkuje rôzne typy produktov. Problém pána ministra má spočívať v tom, že navštívil teda údajných finančných žralokov na lodi v Monaku. Je známe, pokiaľ viem, pán Mikloš nebol, pán minister nebol prvýkrát v Monaku, má k týmto veciam vzťah. A čo je ale (potlesk) najpozoruhodnejšie, nepochybne má k automobilovým pretekom, ale vy skúšajte ešte ďalej, ako je to skutočne signifikantné, vážení kolegovia. Problém je, že tá neuveriteľná konštrukcia, ktorá tiež charakterizuje spôsob uvažovania, vážení kolegovia z opozície, že teraz pán Počiatek odhadol, že asi aký bude ten kurz, tu šibrinkovali ste, pán Štefanec, tiež neuveriteľne zaujímavo 3 celé, neviem koľko, 126 a prvé, čo mu napadlo, okamžite utekal do Monaka, aby mohol teda predstaviteľom finančnej skupiny túto skutočnosť oznámiť. Ja neviem, infantilnosť a idiotizmus takéhoto tvrdenia, pán Štefanec, nestojí za takýto úsmev. Ja by som si myslel, že v danej súvislosti treba naozaj trošičku zvážiť, čo ideme ponúkať verejnosti, to znamená, že teda, pán Mikloš, pán Počiatek zistil, že teda vie ten kurz, jediný že ho predvída, faktom je, že veľmi dôveryhodné inštitúcie potvrdili dneska, že dvadsiateho piateho žiadny taký kurz nemohol poznať, ale aj napriek tomu utekal do Monaka a tam im to všetko pri bohatom čaji pri route, neviem, koľko sledoval, 20 minút, možno viacej, všetko „vykrámil“. Toto je jediné podozrenie, pán Mikloš, ktorého sa, a už dneska sa našťastie aj mediálna scéna trošičku vyfarbuje, takpovediac, by som povedal, už iba tých zopár novinárov, ktorí hrdinsky a kedykoľvek využívajú akúkoľvek príležitosť na diskreditáciu ktorejkoľvek inej vlády ako vašej, pán Dzurinda, bývalej, tak tí ako z tohto neuveriteľného zistenia, na ktoré pán Mikloš došiel, vyrobili tú obrovskú kauzu. Ďalší záver je, že dokonca ide o kauzu obrovských rozmerov, ako to povedal brilantne pán Štefanec, svedčí aj to, že sa Národná banka týmito okolnosťami zaoberá. To znamená, pán Mikloš vymyslí, že je tu závažný únik informácií, načo všetci strnieme, že, preboha, čo sa tu asi stalo, vrátane Národnej banky, ktorá počúva to dôvodné podozrenie a čaká, kedy pán Mikloš doloží tieto tvrdenia niečím zaujímavým okrem teda indícií, že pravdepodobne, keďže nejaká veľká finančná skupina urobila nejaké veľké obchody, tak to znamená, že to nemohlo byť nikdy inokedy len vtedy, keď Počiatek utekal do Monaka, aby im túto sumu mohol oznámiť. O tomto sa vážne diskutovať nedá. Ak hovoríme o škode vo väzbe na únik informácií, tak to je dôveryhodnosť vlády ako takej, ku škode žiadnej nedošlo. SMER principiálne bojuje a snaží sa, aby takéto nezmyselné obchody, aké sú práve veľké špekulácie s menovými systémami krajín, ktoré, mimochodom, sú schopné rozkývať celosvetový finančný systém a spôsobovať obrovské sociálne dôsledky, rozprávať o kríze v Južnej Ázii, o následnej obrovskej nezamestnanosti, ktorá vznikla, aj dokonca o biede a podobne s tým, že finančné špekulácie tohto typu dokonca rozkrývali aj britskú libru, pán Mikloš, že? A pravdepodobne tiež Počiatek má v tom prsty, lebo ten obrovský talent sa musel prejaviť aj pred tými 10 rokmi, alebo kedy sa to tam odohrávalo, ktorý mu tu teraz pripomínate. Áno, odohrávajú sa tieto biznisy, je to dôsledkom politiky, práve ktorú vy razíte. Čistý trhový mechanizmus. Žiadna regulácia na žiadnej úrovni, jednoducho aktívne využívať akýkoľvek finančný nástroj. A že medzitým môže dôjsť k nejakým ohrozeniam finančných systémov, tak to už nás až tak ďaleko nezaujíma, lebo však veď čistý trh a nič iné. Takže naozaj my by sme boli hrozne radi, keby sme v medzinárodnom meradle našli nejaké mechanizmy, aby takéto nezmyselné a častokrát život jednotlivých krajín ohrozujúce systémy prestali existovať. Myslím si, že nám sa to podarilo tým, že sme práve vstúpili do systému a budeme mať euro, pán Mikloš, a očakávam, že nič takéto sa nestane. Mechanizmy, ktoré spôsobili, že tie finančné skupiny, samozrejme, zamerali pozornosť a s takou malou menou, ako je slovenská, kde naozaj niekoľkomiliardový vstup dokáže s touto menou zahrať a na to zabudli rôzni tí častokrát dopredu jasní a známi experti, ktorí aj v danom prípade vystupovali v našich médiách, zabudli upozorniť, ako to v skutočnosti je, ako to reálne vyzerá, čo sa v tomto priestore deje, aké predvídania a aké okolnosti sprevádzajú to, že Slovensko má tú historický šancu, že vlastne po roku 1990, keď teda zavádzala svoju prvú vlastnú menu slovenskú korunu, tak ešte má druhý mechanizmu, že prechádza na nový menový systém, na euro. Je úplne jasné, že máme 10-percentný rast, plus-mínus jedno alebo dve percentá, a je úplne jasné, že sa neustále slovenská koruna posilňovala, tak ako aj iné krajiny. Ako napríklad v Českej republike, čo tiež nemôže ujsť nikomu pozornosť, a tiež veľké skupiny zarobili na týchto systémoch, ktoré jednoducho dôverujú hospodárskemu systému a jednoducho investujú do obchodov, nakupujú menu a čakajú, že potom, keď sa náhodou jej kurz zníži, takže na ňom nejakým spôsobom profitujú. Je to úplne samozrejmé, každý, kto sa len trošičku zaujímal o to, ako to reálne vyzerá, tak veľmi dobre vie, že za pár, za milión korún nakúpite relatívne obrovské finančné prostriedky, s ktorými môžete v primeranom rozsahu v rozsahu niekoľkých týždňoch obchodovať a robiť biznisy. To, že slovenská koruna bude smerovať k tým tridsiatim korunám, tu bolo predsa jasné. Ja sa pohybujem v ekonomickom prostredí, samozrejme, iba z času na čas, nie je to mne vlastné prostredie, ale 90 % diskusií medzi odborníkmi pri hľadaní komerčného kurzu, že koľko asi budeme mať, sa pohybovalo okolo tridsiatich korún. Poznáte nejakých iných, pán Mikloš, ktorí tvrdili opačne? Ak sa viedli diskusie na túto tému, čo si ja pamätám, v širšom okolí v SMER-e, keď sme sa o tom bavili, že naozaj, či suma pod 31 korún neohrozí niekoľko tých podnikov, ktoré tu máme, ktoré sú nie zdravými podnikmi. Podniky, ktoré prežívajú vždycky podľa jednotlivých objednávok. Tak osobitne napríklad v krajčírskom priemysle, že proste šijú pre západných investorov za minimálne mzdy, ale jednoducho, a pokiaľ by sme to euro príliš znížili alebo by sa znížila tá jeho komerčná zmluva, tak niekoľko týchto podnikov môže byť ohrozených a vieme prechodne vyrobiť možno aj 3-4-tisíc pracovných miest. To bol problém, s ktorým sme sa zaoberali, o ktorom sme rozmýšľali normálnym spôsobom. Ale bolo úplne jasné, že mechanizmus a transfer meny následne je mimo úvah tohto typu, úplne logicky, nemôže byť ich súčasťou. Takže keď sme diskutovali s Klubom 500, ktorý veľmi silne tlačil, že rozumejú aj sume nad 30 korún, ale tých 31 by bolo optimálne, lebo za týchto okolností zasanujú potreby takýchto podnikov. A jednoducho zvažovať rozdiel medzi občianskou potrebou úplne prirodzenou, aby bol konverzný kurz čo najnižší, aby bola koruna čo najsilnejšia, no logicky, lebo zvýši celkový objem majetku, ktorý v krajine máme. Veľmi zásadným spôsobom. Niekedy je ten rozdiel medzi 30 a 31, spôsob budú cítiť ľudia veľmi vážnym spôsobom na svojich výplatných páskach, lebo niektorí ľudia naozaj doteraz počítajú v korunách 10- a 20-tisíc korún. Ešte aj vy, lebo vy máte iba tých 600-tisíc za tých 8 rokov vládnutia a je úplne známe, že ste všetky tie kroky, ktoré spôsobili, že prestali existovať národné zdroje, ste robili nezištne. Prečo by ste to robili inak, pán Mikloš? Takže toto sú súvislosti, takže v týchto dimenziách potom odpovedať na tie „nejapné“ útoky, ktoré tu, ku ktorým sa znížil, čo ma veľmi mrzí, aj pán Brocka, lebo s tým sa diskutovať nedá. Buď je tu nejaký fenomén, buď sú dôvodné podozrenia, že teda minister mohol mať tie informácie, pokiaľ ich mal, či ich odovzdal. Čakal som elementárnu korektnú, objektívnu analýzu v podmienkach na trhu, ktoré vtedy fungovali, a stanoviská nezávislých odborníkov, ktorí posúdia tie konania, či ide naozaj o neobvyklú operáciu. Celý cirkus, ktorý počúvame, je výstup len pána Mikloša a len pred Veriteľom, ktorý sme tu mali deň pred tým. Potom sa spustila tá obrovská kauza a všetci ostatní sme rukojemníci tejto nezmyselnej kauzy, pán Mikloš. K tomu gratulujem, je to inak z mediálneho hľadiska, a marketingového, celkom zaujímavý výsledok, ale zas je to veľmi zlý výsledok z hľadiska dôveryhodnosti a čestnosti konania, v tom je ten celý problém. Takže naozaj tá naša diskusia a účasť, no budeme počúvať, keď na niečo bude treba zareagovať, zareagujeme. Som presvedčený, že ešte zaznejú z našej strany aj ďalšie analytické vystúpenia, predovšetkým zo strany členov vlády. Očakávam, že sa vyjadrí aj pán minister Počiatek. Ak budeme pociťovať potrebu, budeme reagovať, ale za iných okolností. Opäť diskusia, bohužiaľ, a už ma to mrzí, že to opakujem, nemá žiadny zmysel. Budeme počúvať, keď náhodou sa objaví čo len jeden zmysluplný príspevok do tej diskusie, sa pokúsime naň, vážení kolegovia, zareagovať. Ďakujem za pozornosť. (Potlesk.)